Storm Shadow
**Storm Shadow** (britské pomenovanie) alebo **SCALP EG** (francúzska skratka pre Système de Croisière Autonome à Longue Portée – Emploi Général) je riadená strela s plochou dráhou letu dlhého doletu typu vzduch-zem, vyrábaná francúzsko-taliansko-britským konzorciom MBDA.

Storm Shadow je určená na ničenie statických pozemných cieľov vysokej hodnoty, ako sú letecké základne, radarové stanice, komunikačné uzly, mosty a prístavy. Je schopná zasahovať ciele s vysokou presnosťou za akýchkoľvek poveternostných podmienok. Dlhý dostrel v kombinácii s letom v nízkej nadmorskej výške podzvukovou rýchlosťou dávajú strele stealth charakteristiky.

Vznik a vývoj
-------------

Požiadavky na novú strelu boli zadefinované RAF začiatkom 90. rokov 20. storočia rokov a v roku 1994 zaslané britským ministerstvom obrany viacerým spoločnostiam: BAe/Matra (francúzsko-britská skupina firiem prišla s ponukou strely Storm Shadow), McDonnell Douglas/Hunting (Grand SLAM), Hughes/ Smiths Industries (AirHawk), Daimler-Benz Aerospace/Bofors (KEPD 350), GEC-Marconi (Pegasus) a Rafael (Popeye Turbo). Víťazom sa v roku 1996 stalo konzorcium BAe/Matra, z ktorej sa ďalším zlúčením stala Matra BAe Dynamics. V roku 1997 uzavrelo britské ministerstvo obrany zmluvu s Matra BAe Dynamics v hodnote 1,13 mld. eur. Predmetom zmluvy bol program vývoja a produkcie riadenej strely dlhého dosahu, z ktorého vzišla Storm Shadow. Zo spoločnosti Matra BAe Dynamics vzniká v roku 2001 po ďalších fúziách firma MBDA (Matra BAe Dynamics Alenia), ktorá je dodnes producentom Storm Shadow.  

Prvýkrát bola strela odpálená z lietadla Mirage 2000N v roku 2000, pričom bola vypustená z výšky 6 100 m pri rýchlosti M=0,9. Prototyp následne preletel rýchlosťou Mach 0,8 vzdialenosť 250 km a zasiahol svoj cieľ. Po sérií testov bola Storm Shadow v roku 2003 zaradená do výzbroje RAF a francúzskeho letectva.

Konštrukcia a vlastnosti
------------------------

Storm Shadow v múzeu RAF v Londýne
Tvar trupu strely je konštruovaný tak, aby sa minimalizovala možnosť odhalenia protivzdušnou obranou protivníka.

V prednej časti sa nachádza infračervená kamera, inerciálny modul s laserovým gyroskopom, počítač a GPS prijímač. Integrácia rôznych, súčasne pracujúcich, navádzacích systémov umožňuje rakete zasahovať ciele s vysokou presnosťou.

Medzi prednou časťou a motorom je umiestnená tandemová hlavica BROACH, ktorá zabezpečuje prienik aj cez silné opevnenie. Prvá nálož vytvorí v cieli dieru kruhového tvaru, cez ktorú vnikne do objektu druhá nálož. Hlavica BROACH by mala byť schopná preniknúť až 4-metrovou vrstvou železobetónu.

Zadnú časť Storm Shadow tvorí prúdový motor Turbomeca Microturbo TRI 60-30 s ťahom 5,4 kN.

Po odhodení z lietadla sa roztvoria krídla strely a tá je navádzaná na cieľ prostredníctvom GPS. Let vo výške 30 – 40 m nad úrovňou terénu zabezpečuje systém TERPROM. V záverečnej fáze letu vystúpi Storm Shadow vyššie a odtiaľ je navádzaná infračervenou kamerou. Cieľ je následne zasiahnutý po krátkom strmhlavom lete.

Nasadenie
---------

Lietadlo Tornado GR4 vyzbrojené dvomi strelami Storm Shadow
### Intervencia v Iraku

K prvému nasadeniu Storm Shadow došlo v marci 2003 v Iraku počas tretej vojny v Perzskom zálive. Lietadlá Panavia Tornado GR.4 britskej RAF odpálili počas operácie Telic celkovo 27 rakiet.

### Intervencia v Líbyi

Počas útokov na pozemné ciele jednotiek Muamara Kaddáfiho vystrelili v roku 2011 piloti francúzskych vzdušných síl, talianskych vzdušných síl a RAF asi 75 rakiet Storm Shadow. Medzi bombardované ciele patrili letecká základňa Al Džufra alebo rodné mesto líbyjského vodcu, Sirta.

### Intervencia v Iraku a Sýrii proti ISIL

19. septembra 2015 zahájilo francúzske letectvo operáciu Chammal, čo je názov pre boj proti Islamskému štátu v Iraku a Sýrii. Dňa 15. decembra bombardovali francúzske stíhačky Rafale prvýkrát pozície Islamského štátu strelami SCALP EG. Nálety sa konali v irackej provincii Al Qaum a boli zamerané na opevnené budovy, logistické, tréningové a veliteľské centrá teroristickej skupiny. K prvému použitiu striel SCALP v Sýrii došlo 3. januára 2016 východne od mesta Aleppo. Štyri stíhačky Rafale vzlietli zo základne Al Dhafrah v Spojených arabských emirátoch a terčom ich náletov bol objekt, ktorý extrémisti zo skupiny IS využívali na výrobu rakiet a skladovanie zbraní. Dňa 21. augusta zničilo francúzske letectvo 10 strelami SCALP EG objekty Islamského štátu, slúžiace na ukladanie a údržbu ťažkých zbraní. Nálet uskutočnili štyri stíhačky Rafale a štyri Mirage 2000D vo východosýrskej provincii Al-Rakka. Od začiatku operácie do 21. augusta použilo francúzske letectvo proti ISIL celkovo 50 rakiet SCALP EG, hoci sú tieto strely primárne určené proti pozemným cieľom, dobre chráneným protivzdušnou obranou. To však nie je prípad teroristov ISIL, ktorí sú vybavení iba prostriedkami PVO krátkeho dosahu.

Britská RAF zaútočila prvýkrát na Islamský štát strelami Storm Shadow dňa 26. júna 2016. Dve lietadlá Panavia Tornado GR4 vzlietli z britskej základne Akrotiri na Cypre a v západnom Iraku zničili štyrmi strelami Storm Shadow bunker z čias Saddáma Huseina, ktorý používali bojovníci Islamského štátu.

### Ruská invázia na Ukrajinu

Dňa 11. mája 2023, viac ako rok po začiatku ruskej invázie na Ukrajinu, Spojené kráľovstvo informovalo, že dodá Kyjevu bližšie nešpecifikovaný počet striel Storm Shadow. O mesiac neskôr sa k Britom pridali Francúzi, ktorí sa rozhodli podporiť ukrajinskú protiofenzívu dodávkou približne 50 striel.

Ako sa neskôr ukázalo, Storm Shadow sa podarilo integrovať do ukrajinských frontových bombardérov Su-24, z ktorých každý dokáže niesť dvojicu týchto striel. K prvému úspešnému nasadeniu britských striel došlo údajne už 18. mája 2023, aj keď cieľ útoku nebol zverejnený.

Dňa 22. júna 2023 sa Ukrajincom podarilo pomocou štyroch britských striel Storm Shadow poškodiť Čonharský most spájajúci Krym so Zaporižskou oblasťou. Tento most predstavoval jednu z mála spojníc medzi Krymom a zvyškom Ukrajiny a jeho poškodením sa sťažilo zásobovanie ruských jednotiek. O týždeň neskôr zasiahli strely Storm Shadow železničnú trať na Čonharskom moste.

Dňa 13. septembra 2023 vzlietlo päť ukrajinských Su-24M a 10 strelami Storm Shadow zaútočili na Sevastopolský prístav na okupovanom Kryme. Sedem z týchto rakiet sa podarilo ruskej protivzdušnej obrane zostreliť - päť zničil systém Pancir-S, jednu systém S-400 a jednu sa podarilo zneškodniť raketou zo stíhačky MiG-31. Zvyšné tri strely Storm Shadow prekonali ruskú PVO a zničili dve ruské plavidlá odstavené v suchom doku. Jedným z nich bola výsadková loď Minsk z triedy Ropucha a druhým ponorka s názvom Rostov na Donu z triedy Varšavianka (na Západe je známa pod označením Improved Kilo). Rusi tak prišli už o tretiu z výsadkových lodí, ktoré pôvodne plánovali použiť na výsadok v oblasti Odesy. Zničenie ponorky má pre Ukrajincov ešte väčší význam, pretože Rostov na Donu sa vyznačoval schopnosťou odpaľovať strely s plochou dráhou letu Kalibr.

Dňa 25.12.2023 uskutočnili Ukrajinci nálet na prístav Feodosija, ktorý sa nachádza na okupovanom Kryme. Pri tomto útoku bola úplne zničená výsadková loď ruského námorníctva triedy Ropucha s názvom Novočerkassk. Viaceré zdroje informovali, že na lodi zahynuli desiatky členov posádky. Strata lode je pre Rusko o to citeľnejšia, že na na jej palube sa mala nachádzať dodávka munície a iránskych dronov Šáhid. Na mieste sa údajne našli úlomky rakety Storm Shadow. Ruské ministerstvo obrany uviedlo, že systémy protivzdušnej obrany, umiestnené na Kryme, zničili dve ukrajinské lietadlá Su-24, ktoré strely vyslali. Ukrajina to však poprela, a preto nie je možné túto informáciu s istotou potvrdiť.

Špecifikácie
------------

* rýchlosť: Mach 0.8 (1 000 km/h)
* hmotnosť : 1 300 kg
* priemer: 0,48 m
* dĺžka: 5,1 m
* rozpätie krídel: 3 m
* dolet: >250 km
* navádzací systém: inerciálny, GPS, TERPROM (systém navigácie podľa profilu terénu) a infračervený optický systém
* nosič:
	+ Panavia Tornado GR4/IDS
	+ Dassault Rafale
	+ Dassault Mirage 2000
	+ Lockheed Martin F-35 Lightning II - strela by mala byť integrovaná v roku 2018
	+ Eurofighter Typhoon – prvý odpal tejto strely stíhačkou Eurofighter Typhoon sa konal v novembri 2014. Strela by mala byť plne integrovaná do Typhoonu do roku 2018.

Používatelia
------------

Egypt  Egypt

* Egyptské vzdušné sily objednali neznámy počet striel (známych pod menom Black Shaheen) v roku 2015, ako súčasť zmluvy o nákupe lietadiel Dassault Rafale.

Francúzsko  Francúzsko

* Francúzske vzdušné sily objednali 500 ks v roku 1998.

Grécko  Grécko

* Grécke vzdušné sily objednali 90 ks v rokoch 2000 a 2003.

Katar  Katar

* Vzdušné sily Kataru objednali 140 ks v roku 2015.

Saudská Arábia  Saudská Arábia

* Kráľovské letectvo Saudskej Arábie objednalo viac ako 200 striel v roku 2006.

Spojené arabské emiráty  Spojené arabské emiráty

* Vzdušné sily Spojených arabských emirátov objednali 600 ks striel (známych pod menom Black Shaheen) v roku 1997.

Spojené kráľovstvo  Spojené kráľovstvo

* RAF objednalo v roku 1997 viac ako 900 kusov.

Taliansko  Taliansko

* Talianske vzdušné sily objednali 200 kusov v roku 1999.

Pozri aj
--------

* AGM-158 JASSM
* KEPD 350

Referencie
----------

1. ↑  MBDA begins MdCN cruise missile production
2. ↑  Storm Shadow
3. ↑  Storm Shadow / SCALP Long-Range, Air-Launched, Stand-Off Attack Missile, France
4. ↑  Storm shadow scalp
5. ↑   *SCALP EG/Storm Shadow/Black Shaheen* [online]. [Cit. 2015-10-12]. Dostupné online. Archivované 2014-04-08 z originálu.
6. ↑  Watch a French Rafale use Scalp air-launched cruise missiles against ISIS targets for the first time
7. ↑  UAE: French Rafale jets loaded with SCALP missiles strike ISIS targets
8. ↑  France carries out large SCALP-EG attack on targets in Syria
9. ↑  RAF launches first Storm Shadow strike against IS in Iraq *FlightGlobal*, 29. jún 2016
10. ↑  GREGORY, By James. *UK confirms supply of Storm Shadow long-range missiles in Ukraine* [online]. bbc.com, 2023-05-11, [cit. 2023-09-15]. Dostupné online.
11. ↑  IRISH, John. *France to supply Ukraine with long-range cruise missiles* [online]. reuters.com, 2023-07-11, [cit. 2023-09-15]. Dostupné online.
12. ↑   *Ukraine conflict: Ukraine employing Su-24 to carry Storm Shadow, defence minister reveals* [online]. janes.com, 25 May 2023, [cit. 2023-09-15]. Dostupné online.
13. ↑  BRITZKY, Haley. *Ukraine has ‘successfully’ used UK-provided Storm Shadow missiles against Russia, British Defense Secretary tells CNN* [online]. edition.cnn.com, 2023-05-18, [cit. 2023-09-15]. Dostupné online.
14. ↑  ALTMAN, Howard. *Ukraine Strikes Key Bridge To Crimea, Hints At More Long-Range Attacks* [online]. thedrive.com, 2023-06-22, [cit. 2023-09-15]. Dostupné online.
15. ↑  ALTMAN, Howard. *Ukraine Situation Report: Key Crimean Railway Bridge Targeted In Missile Strike* [online]. thedrive.com, 2023-07-31, [cit. 2023-09-15]. Dostupné online.
16. ↑  LISTER, Tim; PENNINGTON, Josh; VOITOVYCH, Olga; EDWARDS, Christian. *Ukrainian missiles strike Russian warships in Crimean naval base* [online]. edition.cnn.com, 2023-09-13, [cit. 2023-09-15]. Dostupné online.
17. ↑   Veľká výsadková loď Novočerkassk je v poradí treťou zničenou, Rusko ich má k dispozícii ešte desať. *SITA Webnoviny* (Bratislava: SITA Slovenská tlačová agentúra), 2023-12-28. Dostupné online [cit. 2023-12-29].
18. ↑  TREVITHICK, Joseph. *Full Devastation From Cruise Missile Attack On Russian Ship Comes Into View* [online]. thedrive.com, 2023-12-27, [cit. 2023-12-29]. Dostupné online.
19. ↑  Storm Shadow at War
20. ↑  In France, Relief Over Rafale Sale to Egypt
21. ↑  Qatar Emiri Air Force To Get The Full Range of MBDA Missiles for its 24 Rafale fighters

|  |  |
| --- | --- |
| Portal | Letecký portál |